b'\n_START_ARTICLE_\nBitka pri Ajn D\xc5\xbealutu\n_START_SECTION_\nZgodovinsko ozadje\n_START_PARAGRAPH_\nKo je Mongke leta 1251 postal veliki kan Mongolskega cesarstva, je takoj za\xc4\x8del izvr\xc5\xa1evati na\xc4\x8drt svojega starega o\xc4\x8deta D\xc5\xbeingiskana za vzpostavitev svetovnega imperija. Za poveljnika voja\xc5\xa1kih operacij na zahodu je izbral svojega brata Hulegu kana. Mongke je ukazal lepo ravnje z vsemi, ki se bodo vdali brez odpora in uni\xc4\x8denje vseh, ki se bodo upirali. _NEWLINE_Zbiranje ekspedicijske armade je trajalo pet let, dokler ni bila leta 1256 pripravljena na pohod. Izhodi\xc5\xa1\xc4\x8de voja\xc5\xa1kih operacij je bila Perzija, od koder je Hulegu krenil proti jugu. _NEWLINE_Vojska je na svoji poti podjarmila Asasine in nadaljevala pohod proti Bagdadu, kjer so se ji pridru\xc5\xbeili Armenci iz Kilikije in nekaj Frankov iz Kne\xc5\xbeevine Antiohije. Zdru\xc5\xbeena vojska je februarja 1258 zavzela mesto in ga nato popolnoma poru\xc5\xa1ila. Enako usodo so do\xc5\xbeiveli Ajubidi v Damasku. Hulegu je po obeh zmagah krenil skozi Palestino proti Egiptu, kjer se je sre\xc4\x8dal z zadnjo veliko islamsko dr\xc5\xbeavo \xe2\x80\x93 Mamelu\xc5\xa1kim sultanatom.\n_START_SECTION_\nVoja\xc5\xa1ki premiki\n_START_PARAGRAPH_\nDinamika mongolskega vojnega pohoda  v Palestini se je zaradi smrti Mongke kana upo\xc4\x8dasnila, ker so se morali Hulegu in drugi visoki mongolski plemi\xc4\x8di vrniti domov na volitve njegovega naslednka. Hulegu je kot potencialni veliki kan s seboj odpeljal ve\xc4\x8dino vojske in za seboj pustil samo enega ali dva tumena, se pravi 10.000-20.000 mo\xc5\xbe, pod poveljstvom svojega najbolj\xc5\xa1ega generala, pokristjanjenega Turka Kitbuka. _NEWLINE_Konec avgusta je Kitbukova vojska krenila iz svoje baze v Baalbeku proti jugu in po vzhodni strani ob\xc5\xa1la Genezare\xc5\xa1ko jezero. _NEWLINE_Mamelu\xc5\xa1ki sultan Kutuz se je medtem zdru\xc5\xbeil s svojim zaveznikom Bajbarsom I., ki je po izgubi Damaska in ve\xc4\x8dine Sirije hotel obraniti islam.  _NEWLINE_Mongoli so po drugi strani posku\xc5\xa1ali skleniti frankovsko-mongolsko zvezo in zato zahtevali podreditev ostankov Jeruzalemskega kraljestva, katerega sede\xc5\xbe je bil v Akonu. Pape\xc5\xbe Aleksander IV. je to prepovedal. Napetosti med Mongoli in Franki so se zaostrili tudi zato, ker je sidonski grof Julian Grenier povzro\xc4\x8dil incident, zaradi katerega je umrl eden od Kitbukovih vnukov. Besni Kitbuk je iz ma\xc5\xa1\xc4\x8devanja napadel in oropal Sidon._NEWLINE_Gospoda iz Akona se ni pogajala samo z Mongoli, ampak tudi z Mameluki in iskala njihovo voja\xc5\xa1ko pomo\xc4\x8d proti Mongolom. Mameluki so bili sicer tradicionalni sovra\xc5\xbeniki Frankov, v trenutni situaciji pa so se jim zdeli Mongoli bolj nevarni in so v precepu med obema silama posku\xc5\xa1ali ostati nevtralni. Kljub temu je nenavadno, da so Mamelukom dovolili neoviran prehod preko svojega ozemlja in celo oskrbovanje njihovega tabora v bli\xc5\xbeini Akona. _NEWLINE_Ko je sultan Kutuz izvedel za mongolske premike, je krenil na jug k Ajn D\xc5\xbealutu v Izraelski dolini.\n_START_SECTION_\nBitka\n_START_PARAGRAPH_\nNasprotnika sta se spodadla 3. septembra 1260. Vojski sta \xc5\xa1teli pribli\xc5\xbeno po 20.000 mo\xc5\xbe. Prednost mongolske vojske so bili Gruzinci in kilikijski Armenci, prednost Mamelukov pa njihovo poznavanje terena. Sultan Kutuz je zato skril glavnino svoje vojske na bli\xc5\xbenjem vi\xc5\xa1avju in upal, da bo Mongole zvabil v past z majhno vojsko pod Bajbarsovim poveljstvom. _NEWLINE_Obe vojski sta se brez predaha bojevali nekaj ur. Bajbars je ve\xc4\x8dino \xc4\x8dasa uporabljal taktiko hitrih napadov in umikov v upanju, da bo razdra\xc5\xbeil Mongole, ve\xc4\x8dina  njegove vojske pa je ostala nedotaknjena. Ko so Mongoli krenili v drug obse\xc5\xbeen napad, se je bajbarsova vojska umaknila v vi\xc5\xa1avje. Mongolski poveljnik Kitbuk je takrat naredil usodno napako: namesto da bi posumil v Bajbarsovo zvija\xc4\x8do, se je z vojsko pognal za njimi in padel v zasedo glavnine Kutuzove vojske. Napadli so ga lokostrelci in konjenica in Mongoli so se zelo silovito posku\xc5\xa1ali izvle\xc4\x8di iz obro\xc4\x8da. _NEWLINE_Kutuz je z oddelkom svoje zasebne vojske opazoval bitko. Ko je opazil, da mamelu\xc5\xa1ko levo krilo popu\xc5\xa1\xc4\x8da pred mongolskimi poskusi preboja, jim je s svojim oddelkom pri\xc5\xa1el na pomo\xc4\x8d in Mongoli so se morali umakniti. Kitbuk sam se ni umaknil, ampak se je bojeval, dokler ga niso ubili. Ko se je bitka kon\xc4\x8dala, je mamelu\xc5\xa1ka te\xc5\xbeka konjenica pokon\xc4\x8dala \xc4\x8de preostale Mongole._NEWLINE_Bitka pri Ajn D\xc5\xbealutu je znana tudi po tem, da so v njej prvi\xc4\x8d uporabili eksplozivne ro\xc4\x8dne topove (arabsko midfa). Topove so uporabili Mameluki, predvsem zato, da bi prestra\xc5\xa1ili mongolske konje in vnesli zmedo v napadalske vrste. Sestava smodnika in na\xc4\x8drti topov so bili opisani v arabskih kemijskih in voja\xc5\xa1kih priro\xc4\x8dnikih v zgodnjem 14. stoletju.\n_START_SECTION_\nPosledice\n_START_PARAGRAPH_\nSultana Saif ad-Din Kutuza so po zmagi pri Ajn D\xc5\xbealutu na povratku v Kairo ubili zarotni\xc5\xa1ki emirji pod Bajbarsovim vodstvom. Bajbars je po njegovi smrti postal novi sultan Egipta in njegovi nasledniki so do leta 1291 osvojili \xc5\xa1e zadnjo kri\xc5\xbearsko dr\xc5\xbeavo v Palestini. Mongoli so bili leta 1261 ponovno pora\xc5\xbeeni v prvi bitki pri Homsu in dokon\xc4\x8dno pregnani iz Sirije. _NEWLINE_Notranji spori v Mongolskem cesartvu so Hulegu kanu prepre\xc4\x8dili, da bi z vso mo\xc4\x8djo napadel Mameluke in se ma\xc5\xa1\xc4\x8deval za poraz pri Ajn D\xc5\xbealutu. Vladar Zlate horde Berke kan, ki je \xc5\xbee pred tem prestopil v islam, je zgro\xc5\xbeen opazoval, kako njegovi sorodniki uni\xc4\x8dujejo Abasidski kalifat, duhovno jedro islama. Muslimanski zgodovinar Ra\xc5\xa1id al-Din omenja, da je Berke protestiral pri Mongkeju zaradi napada na Bagdad, vendar ni vedel, da je Mongke medtem na Kitajskem umrl. Mameluki so preko svojih vohunov izvedeli za Berkejeve spore s sorodniki, zato so za\xc4\x8deli premi\xc5\xa1ljeno navezovati stike z njim in njegovim kanatom._NEWLINE_Ko so Mongoli leta 1262 za svojega novega kana kon\xc4\x8dno izvolili Kublaja, ki je bil njihov zadnji veliki kan, se je Hulegu vrnil na Bli\xc5\xbenji Vzhod in zbral vojsko, da bi se ma\xc5\xa1\xc4\x8deval za poraz pri Ajn D\xc5\xbealutu. Berke je medtem za\xc4\x8del ve\xc4\x8d vojnih pohodov proti Kavkazu, zato se je Hulegu namesto na jug obrnil proti severu. Proti Mamelukom je poslal samo dva tumena vojakov, katera so Mameluki odbili. _NEWLINE_Med poskusom invazije na Kavkaz je leta 1263 do\xc5\xbeivel ve\xc4\x8d te\xc5\xbekih porazov. Leta 1265 je umrl. Nasledil ga je sin Abaka. _NEWLINE_Spopadi na Kavkazu so pomenili za\xc4\x8detek odkrite vojne med Mongoli za\xc4\x8detek konca Mongolskega cesarstva.'